เพิ่มเครื่องสูบน้ำ แก้ไขสถานการณ์อุทกภัยในพื้นที่อำเภอท่าหลวง
นายศุภภิมิตร เปาริก รองผู้ว่าราชการจังหวัดลพบุรี ลงพื้นที่ติดตามการแก้ไขปัญหาน้ำท่วมพื้นที่อำเภอท่าหลวง จังหวัดลพบุรี บริเวณสถานีสูบน้ำหมู่ที่ 3 ตำบลท่าหลวง อำเภอท่าหลวง   โดยได้สั่งการให้สำนักงานชลประทานลพบุรีติดตั้งเครื่องสูบน้ำเพิ่มเติมบริเวณจุดดังกล่าว อีกจำนวน 2 เครื่อง เพื่อเร่งระบายน้ำที่ท่วมขังบ้านเรือนประชาชน โดยขณะนี้ติดตั้งเครื่องสูบน้ำทั้งหมดรวม 3 เครื่อง และเดินเครื่องสูบน้ำแล้วตั้งแต่ช่วงบ่ายที่ผ่านมา                                 สำหรับสถานการณ์น้ำท่วมของอำเภอท่าหลวง ที่หมู่ 3 ตำบลท่าหลวง ระดับน้ำที่ไหลเข้าบ้านเรือนประชาชนยังทรงตัว บริเวณริมตลิ่งระดับน้ำท่วมบ้านเรือนประชาชนสูงประมาณ 4-5 เมตร จำนวน 20 ครัวเรือน และบริเวณที่ห่างจากริมตลิ่งน้ำท่วมบ้านเรือนประชาชนสูงประมาณ  40-80 เซนติเมตร จำนวน 20 ครัวเรือน    ส่วนความเสียหาย ล่าสุด ณ วันที่ 26 กันยายน 2564 ของอำเภอท่าหลวงมีพื้นที่ได้รับผลกระทบคือ ตำบลท่าหลวง หมู่ 1,2 ,8 และหมู่ 9  น้ำเข้าท่วมบ้านเรือนประชาชนประมาณ 40 หลังคาเรือน และพื้นที่การเกษตร ตำบลหัวลำ หมู่ 1,2, 7, และหมู่ 8 น้ำเข้าท่วมพื้นที่การเกษตร ตำบลซับจำปา หมู่ 4 ,5 และ 7 น้ำเข้าท่วมพื้นที่การเกษตรและฝายน้ำล้น จำนวน 1 แห่ง ตำบลแก่งผักกูด หมู่ที่ 1 และ 3 น้ำเข้าท่วมบ้านเรือนประชาชน 2 ครัวเรือน โดยทางอำเภอได้เข้าช่วยเหลือผู้ได้รับผลกระทบโดยเร่งด่วนและจะเร่งสำรวจความเสียหายหลังน้ำลดต่อไป